

Apstiprināts ar Ogres tehnikuma

direktores I. Brantes

2024.gada 2.septembra

rīkojumu Nr.383

***Ogres tehnikums***

# *Karjeras izglītības programma*

*Izstrādāja: pedagogs karjeras konsultants*

*Gunta Sergejeva*

Ogre 2024

## 1. KARJERAS VEIDOŠANAS ASPEKTI

### 1.1.Terminu skaidrojums

|  |  |
| --- | --- |
| Informācijas meklēšanas prasmes | ir prasmes apkopot, analizēt, sintezēt ar karjeras izglītību saistīto informāciju. |
| Karjera | ir cilvēka resursu efektīva izmantošana dzīves mērķu sasniegšanai, cilvēka mērķtiecīga darbība savu kompetenču pilnveidei un izpausmei visa mūža garumā. Tas ir nepārtraukts mācīšanas un attīstības process. Citiem vārdiem, tā ir cilvēka virzība visa mūža garumā gan sociālajā, gan profesionālajā jomā (Karjeras izglītība skolā, 2009). |
| Karjeras atbalsts | ir darbību kopums, kas jebkurā vecumā, jebkurā dzīves posmā ļauj noteikt un apzināties savas spējas, prasmes un intereses, pieņemt jēgpilnus lēmumus par izglītību, apmācību un profesiju, kā arī vadīt savu personīgo dzīves ceļu mācībās, darbā un citur, kur šīs spējas un prasmes tiek apgūtas un/vai izmantotas. |
| Karjeras attīstība | ir indivīda personīgās dzīves, mācību un darba vadības process mūža garumā. Tas ir nepārtraukts process, kura gaitā cilvēks izmanto informāciju par sevi un apkārtējo pasauli, analizē un pielieto to, lai izvēlētos savu nodarbošanās jomu un pēc tam jau konkrētu profesiju (Karjeras izglītība skolā, 2009). |
| Karjeras izglītība | ir plānots pasākumu, kursu un programmu nodrošinājums izglītības iestādēs, lai palīdzētu izglītojamajiem attīstīt prasmes savu interešu, spēju un iespēju samērošanā, savu karjeras mērķu izvirzīšanā, karjeras vadīšanā; sniegtu zināšanas un izpratni par darba pasauli, tās saikni ar izglītību, par karjeras plānošanu un tālākizglītības iespējām, kā arī nodrošinātu efektīvu dalību darba dzīvē (Karjeras izglītība skolā, 2009). |
| Karjeras izglītības programma | ir plānots pasākumu, kursu un programmu nodrošinājums izglītības iestādē, kas sekmē karjeras plānošanu un attīstīšanu visā mūža garumā (Āboltiņa, Belinska, Beļčikova, 2006.) |
| Karjeras konsultants | ir persona, kura karjeras konsultanta amatā palīdz cilvēkiem izpētīt savus karjeras mērķus, tiekties pēc tiem un tos sasniegt (EMKAPT karjeras atbalsta glosārijs,  2013). |
| Karjeras vadības prasmes | ir prasmju kopums, kas indivīdiem (un grupām) nodrošina strukturētus veidus, kā apkopot, analizēt, sintezēt un organizēt ar sevi, ar izglītību un ar nodarbinātību saistīto informāciju, kā arī attīsta prasmes pieņemt un īstenot lēmumus un karjeras maiņu (EMKAPT karjeras atbalsta glosārijs, 2013). |
| Pedagogs karjeras konsultants | ir persona, kura pedagoga karjeras konsultanta amatā palīdz attīstīt audzēkņu prasmes un zināšanas, kas viņiem ļautu apliecināt savas intereses, spējas, prasmes un nospraust konkrētus karjeras plānus, ka arī iegūt zināšanas par darba pasauli, profesijām un mācīšanās iespējām un attīstīt pašorganizēšanās spējas, kas palīdzētu iekļūt modernajā darba tirgū, pieņemt lēmumus par savu karjeru, un veicinātu mūžizglītību un pašnoteikšanos. |
| Profesionālā pašnoteikšanās | ir indivīda profesiju izvēle. |

### 1.2.Profesionālās karjeras izvēles pamatnosacījumi

Svarīgi, lai cilvēks strādātu darbu, kas viņam sniedz gan morālu gandarījumu, gan pietiekamu finansiālu nodrošinājumu. Gandarījuma un apmierinātības sajūtu cilvēkam var sniegt darbs, kur viņam ir iespēja īstenot savas spējas un potenciālu. Tas nodrošina cilvēka pozitīvu attieksmi pret savu darbu un darba pienākumiem, kā arī garantē augstu darba produktivitāti un kvalitāti. Strādājot darbu, kas pienācīgi tiek atalgots, cilvēks jūtas novērtēts un apmierināts. Pietiekams finansiāls nodrošinājums cilvēkam dod iespēju uzturēt sevi un savu ģimeni, pilnvērtīgi un kvalitatīvi atpūsties, attīstīties garīgi, personiski un profesionāli. Arī studijas un mācības ir darbs. Lai neatpaliktu no pastāvīgi mainīgās darba pasaules un saglabātu savu konkurētspēju darba tirgū, mūsdienās ikvienam ir jāmācās nepārtraukti, visas dzīves garumā.

Izvēloties savas profesionālās karjeras virzienu un profesiju, jāņem vērā **trīs** būtiski nosacījumi:

* lai profesionālā darbība būtu interesanta un saistoša,
* lai profesionālā darbība atbilstu spējām,
* lai varētu atrast darbu. Plānojot savu personīgo dzīvi, veidojot profesionālo karjeru un izvēloties profesiju, ir svarīgi saprast, ko pats cilvēks **GRIB, VAR** un ko **VAJAG** sabiedrībai.

**GRIBU** — tās ir cilvēka intereses, vēlmes, centieni, būtiskais dzīvē un darbā. Iespējams, ka, nosaucot visas savas intereses, vēlmes, nodarbošanos, kas saista, patīk un ko gribētos darīt, būtu ļoti garš saraksts. Daudziem ir plašs interešu loks, un ir visai grūti izšķirties, kuru no savām interesēm izvēlēties profesionālajai realizācijai, bet ko atstāt kā vaļasprieku. Lai pieņemtu pareizo lēmumu, nepieciešams izzināt potenciālās darbības virziena/profesijas saturu, darba pienākumus un apstākļus.

**VARU** — tās ir cilvēka prasmes, zināšanas, spējas, īpašības, stiprās puses, kā arī veselības stāvoklis,— visas profesionāli nozīmīgās īpašības. Kad ir noskaidrotas profesionālās intereses, svarīgi saprast, vai indivīdam piemīt šīm interesēm atbilstošas spējas. Spējas vispilnīgāk atklājas un attīstās tieši darbībā — mācībās vai jau praktiskajā darbā.

**VAJAG** — tās ir profesijas un kompetences, kas konkrētajā vietā un laikā darba tirgū ir pieprasītas, tātad — kādi speciālisti un kādas kompetences ir nepieciešamas tagad un tuvākajā nākotnē; tāpēc, izvēloties izglītības virzienu ir jāuzzina, kādas zināšanas un prasmes (kompetences) var apgūt mācoties/ studējot vienā vai otrā programmā, kuru piedāvā izglītības iestādes. Jāapzinās, ka mainās pašas profesijas, to saturs un attiecīgi arī kompetences konkrēto darba uzdevumu veikšanai, tāpēc ir jābūt gatavam arī turpināt mācīties.

Kopumā jēdziens **“karjera”** ietver arī citas nozīmīgas cilvēka dzīves jomas.

**Ģimene.** Ģimenes dzīve ir viena no svarīgākajām cilvēka dzīves jomām. Ģimene un attiecību veidošana nereti prasa ļoti daudz laika, pūļu un enerģijas, taču tikpat bieži tā ir arī neaizvietojams atbalsts grūtos brīžos. Ir cilvēki, kuri tieši šai dzīves jomai ir izvēlējušies veltīt lielāko sava laika, spēku un enerģijas daudzumu. Šī ir ne tikai personīgi, bet arī sabiedriski nozīmīga izvēle, jo bērnu audzināšana ir “kapitālieguldījums” kā savas ģimenes, tā arī visas sabiedrības nākotnē.

**Garīgums.** Tas ir laiks un nodarbes, kuras mēs veltām savai dvēselei un garīgai izaugsmei. Katram tās var būt atšķirīgas. Šī ir joma, kas sniedz iespēju pilnveidot pašiem savu garīgo pasauli un pasauli ap mums. Ikvienam cilvēkam ārpus darba un ārpus ģimenes ir nepieciešams laiks, kuru veltīt sevis bagātināšanai, pilnveidošanai un attīstībai.

**Pilsoniskums.** Tas ir laiks un enerģija, kuru veltām sabiedrībai un labajiem darbiem. Daudzi aktīvi iekļaujas valsts politiskajā dzīvē un ir aktīvi savas valsts vai novada patrioti, citi ir gatavi darboties sabiedriskajās organizācijās un brīvprātīgo kustībā, nodarboties ar labdarību. Katram cilvēkam vajadzība just sevi kā sabiedrības daļu ir atšķirīga, taču tā ir ikviena cilvēka dzīves sastāvdaļa.

**Brīvais laiks.** Lai cilvēks justos labi un varētu ķerties pie darba ar entuziasmu un pilnu atdevi, ir jāspēj atlicināt brīdi atpūtai. Veidi, kā mēs atpūšamies un aizpildām brīvo laiku, var būt ļoti dažādi. Svarīgākais, lai cilvēkam būtu šis brīvais laiks un lai viņš to varētu aizpildīt atbilstoši savām vēlmēm un vajadzībām. Tāpat svarīgs ir fakts, ka brīvais laiks un dažādi vaļasprieki cilvēkiem sniedz iespējas īstenot tās viņu intereses, kuras nevar īstenot darbā.

### 1.3.Izglītojamā vajadzības karjeras attīstībai atbilstoši vecumposmam

|  |  |  |
| --- | --- | --- |
| **Attīstības iezīmes** | **Karjeras vajadzības** | |
| * Veido savu identitāti      * Uzsāk lielākus un reālistiskākus darba/ karjeras meklējumus * Attīsta interesi par sociāliem jautājumiem * Nobriest seksuāli, mainoties fiziski un emocionāli * Kļūst aizvien patstāvīgāki | * Saprot, kā individuālā personība, spējas un intereses ir saistītas ar karjeras mērķiem * Saprot, kā izglītība ir saistīta ar augstskolas izvēli, turpmāku apmācību un/vai iekļaušanos darba tirgū * Demonstrē pārnesamās prasmes, kuras var izmantot dažādos darbos un piemērot mainīgajām darba prasībām, gatavojoties mācību praksēm, apgūst darba meklēšanas prasmes un pilnveido darbā noturēšanās prasmes | |
|  |  | Spējīgi izmantot plašus karjeras informācijas avotus |
|  |  | Demonstrē atbildīgu lēmumu pieņemšanu, profesijas izvēli un adaptāciju profesijā |

## 2. KARJERAS IZGLĪTĪBA

Karjeras izglītības **mērķis** irorganizēt izglītības saturu un izglītības ieguves procesu, nodrošinot izglītojamajam pašizpētei, karjeras izpētei un karjeras plānošanai un vadīšanai nepieciešamo pamatzināšanu un pamatprasmju apguvi, radīt pamatu savlaicīgu, apzinātu un ar iespējām līdzsvarotu personīgo lēmumu pieņemšanai par turpmāko izglītību. Karjeras izglītība ir harmoniski jāintegrē visā izglītības procesā, lai nodrošinātu plānotu un pēctecīgu pasākumu kompleksu, kas palīdzētu izglītojamajiem noteikt savas karjeras izglītības vajadzības, apzināti izvēlēties līdzekļus savas karjeras plānošanai nevis epizodiski, bet caurviju un veselumā, izmantojot izglītības procesa un programmas līdzekļus.

**2.1. Karjeras izglītības uzdevumi:**

**2.1.1.Palīdzēt izglītojamajiem pilnveidot sevi:**

* izprast sevi un novērtēt savas stiprās un vājās puses,
* izveidot elastīgu skatījumu uz dzīvi un reālistiskas gaidas attiecībā uz savu karjeru,
* attīstīt prasmes un attieksmes, kas palīdzēs veidot karjeru, piemēram, pašapziņa, pašpaļāvība, spēja “sevi pasniegt”, prasme prezentēt savu veikumu, mērķu izvirzīšana un darbības plānošana mācību un personīgajā dzīvē,
* analizēt savu personīgo pieredzi, intereses, dotumus, iemaņas un spējas, vērtības, mērķus, personīgās īpašības, sasniegumus.

**2.1.2.Motivēt un palīdzēt izpētīt dažādas karjeras iespējas:**

* izprast izmaiņas sabiedrībā un kā tās ietekmē karjeras attīstību,
* izpētīt dažādas karjeras un iespējas to veidošanai,
* izpētīt un izvērtēt darba tirgu, nodarbinātības un profesiju, izglītības un apmācības iespēju attīstības tendences,
* salīdzināt un samērot personīgos sasniegumus un īpašības ar tiem sasniegumiem un īpašībām, kas ir nepieciešamas konkrētai tālākai karjerai/mācībām/studijām,
* piedalīties darba izmēģinājumos,
* uzzināt, kur un kā iegūt vajadzīgo informāciju, resursus un palīdzību,
* gatavoties pārejai no mācībām uz darba dzīvi vai uz tālākām mācībām/citu darbu,
* izpētīt un pārdomāt savas personīgās un sabiedrības vērtības, uzzināt, kādas prasības izvirza darba devēji, kādas prasmes un personīgās īpašības palīdz noturēties darba tirgū.

**2.1.3. Palīdzēt plānot un vadīt savu karjeru:**

* apgūt karjeras vadības prasmes,
* noteikt savas attīstības vajadzības,
* pilnveidot savas zināšanas un prasmes,
* apzināties informācijas ieguves un konsultēšanās iespējas,
* veidot savu personīgās karjeras plānu,
* attīstīt pieņemto personīgo lēmumu plānu īstenošanas prasmes,
* veidot izpratni par karjeras saistību ar sasniegumiem izglītībā un mūžizglītību.

**2.1.4.Karjeras izglītības īstenošanas pamatprincipi:**

* Karjeras izglītība ir izglītības sastāvdaļa.
* Karjeras izglītība ir visas izglītības iestādes atbildība.
* Ievērotas vecumgrupu intereses un vajadzības.
* Mērķi — objektīvi un sasniedzami; pasākumi — īstenojami.
* Pasākumi ir orientēti uz zināšanu un prasmju apguvi.

## 3. KARJERAS IZGLĪTĪBAS PLĀNOŠANA

Tehnikuma uzdevums ir nodrošināt saviem audzēkņiem arvien plašākas un daudzveidīgākas mācību iespējas, lai sekmētu viņu veiksmīgu pāreju no izglītības procesa uz profesionālo dzīvi pieaugušo pasaulē.

**3.1.Karjeras izglītības programmas sastāvdaļas:**

**3.1.1. Sevis izzināšanas** aktivitātes, kurās audzēkņi:

* identificē savas personīgās īpašības (fiziskās, intelektuālās, emocionālās iezīmes, prasmes, intereses un vērtības),
* izpēta personīgo īpašību un nepieciešamo prasmju samērotību, lai gūtu panākumus dažādās dzīves un darba situācijās,
* izvērtē stratēģijas un apstākļus, kas ietekmē viņu mācīšanos dažādās dzīves un darba situācijās. Iespēju apzināšanās aktivitātes iesaista izglītojamos darba pasaules izpētē un iepazīšanā.

Aktivitātes var ietvert:

* dažādas darba vides iepazīšana un pētīšana,
* dažādu profesiju un izglītības un apmācības iespēju izpēte,
* darba pasaules vēsturisko un plānoto izmaiņu analīze.

**3.1.2. Lēmumu pieņemšana** ir saistīta ar mācīšanos, kā pieņemt lēmumus, lai plānotu un vadītu savu karjeru. Izglītojamie iesaistās aktivitātēs, kas palīdz:

* izpētīt, kā citi cilvēki pieņem lēmumus, un saprast, kas var ietekmēt lēmuma pieņemšanu,
* identificēt atbilstošus lēmuma pieņemšanas stilus un stratēģijas,
* ģenerēt dažādas ar karjeru saistītas izvēles.

Pieņemt lēmumu par karjeras izvēli nenozīmē tikai piemērot indivīdu noteiktai profesijai. Lēmuma pieņemšanu ietekmē dažādi faktori, kuri ir jāņem vērā:

* individuālās iezīmes (veselība, vērtības, intereses, prasmes, vecums, zināšanas u.c.),
* sociālais konteksts (ģimene, vienaudži, sabiedrības grupas, sociāli-ekonomiskais statuss u.c.),
* vides konteksts (politiskie uzskati, izglītības iestādes, ģeogrāfiskais izvietojums, darba tirgus u.c.),
* citi faktori (laika perspektīvas, izdevība, izmaiņas laika gaitā u.c.).

Sagatavošanās pārmaiņām un pārejai attiecas uz tādas izpratnes un prasmju veidošanu, kādas izglītojamajam ir nepieciešamas, lai tiktu galā ar jaunām situācijām, gan vēlamām, gan nevēlamām. Šādas aktivitātes palīdz:

* noteikt dažādas plānotas un neplānotas dzīves/darba pārmaiņas un pārejas periodus, ar kādiem ir jāsastopas dzīves laikā,
* jāizzina, jāizpētī, kā cilvēki reaģē uz izmaiņām,
* jāattīsta prasmes, lai efektīvi pārvarētu dažādas plānotas un neplānotas pārmaiņas, piemēram, problēmu risināšanu, atbalsta tīklu identificēšanu un izmantošanu.

## 4. KARJERAS IZGLĪTĪBAS PROGRAMMA

Programma sagatavota pēc: MK noteikumiem NR. 461. no 2019.gada 3.septembra “Noteikumi par valsts vispārējās vidējās izglītības standartu un vispārējās vidējās izglītības programmu paraugiem, MK noteikumiem NR. 211 no 2000.gada 27.jūnija “Noteikumi par valsts profesionālās vidējās izglītības standartu un valsts arodizglītības standartu”.

### 4.1.Karjeras izglītības programmas mērķi un uzdevumi

* + 1. **Karjeras izglītības** **mērķis**:
* organizēt izglītības saturu un izglītības ieguves procesu atbilstoši Ministru kabineta noteikumiem NR. 281 no 2013.gada 21.maija “Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem” prasībām, integrējot specifiskus mērķus:
* nodrošināt izglītojamajam pašizpētei, karjeras izpētei un karjeras plānošanai un vadīšanai nepieciešamo pamatzināšanu un pamatprasmju apguvi;
* radīt pamatu savlaicīgu, apzinātu un ar iespējām sabalansētu personīgo lēmumu pieņemšanai par turpmāko izglītību.

**4.1.2. Karjeras izglītības uzdevumi**:

* nodrošināt saskaņotu, pēctecīgu un sistēmisku izglītības procesu, kurā izglītojamajam radīta iespēja gūt daudzveidīgu mācīšanās pieredzi un, saņemot konstruktīvu atgriezenisko saiti, pilnveidot pašizziņas, karjeras iespēju izpētes un karjeras lēmumu pieņemšanas un īstenošanas prasmes;
* nodrošināt ārpusstundu pasākumus, kuros izglītojamajam radīta iespēja gūt daudzveidīgu mācīšanās pieredzi un saņemt konstruktīvu atgriezenisko saiti, pilnveidot pašizziņas, karjeras iespēju izpētes un karjeras lēmumu pieņemšanas un īstenošanas prasmes;
* īstenot atbalsta un sadarbības pasākumus izglītojamo vecākiem, lai pilnveidotu viņu spēju sniegt nepieciešamo atbalstu izglītojamajiem izglītības iestādē apgūto un pilnveidoto pašizziņas, karjeras iespēju izpētes un karjeras lēmumu pieņemšanas un īstenošanas prasmju nostiprināšanā;
* nodrošināt secīgu un pēctecīgu izglītojamo karjeras izglītības rezultātu novērtēšanu un savlaicīgu atgriezeniskās saites sniegšanu izglītojamajiem.
* veidot izglītojamajos izpratni par karjeras saistību ar sasniegumiem izglītībā un mūžizglītību.

### Karjeras izglītības saturs

4.2.1. Karjeras izglītības programmas apguves organizācijas pamatnosacījums ir — īstenot karjeras izglītību tā, lai izglītojamais iegūtu gan zināšanas konkrētā izglītības jomā (pašizpēte, karjeras izpēte, karjeras plānošana un vadība) un formā (mācību priekšmetu stunda, audzināšanas stunda, konsultācijas, ārpusstundu pasākumi), gan universālas, vispārējas prasmes, saistītas ar darbības pieredzi, kas palīdzētu rīkoties gan iepriekš zināmās, gan jaunās dzīves situācijās.

4.2.2.Katra karjeras izglītības joma — **pašizpēte, karjeras izpēte un karjeras plānošana un vadība** — ietver vairāku mācību priekšmetu un audzināšanas darba saturu, tā pilnveides virzienu integrācijas aspektā.

4.2.3.Karjeras izglītībā sasniedzamo spēju un prasmju attīstību atspoguļo galvenie izglītošanas aspekti:

4.2.4.pašizpausmes un radošais aspekts: radošās darbības pieredze, pastāvīga iespēja meklēt un atrast risinājumu praktiskām problēmām, atklāt kopsakarības;

4.2.5.analītiski kritiskais aspekts: intelektuālās darbības pieredze — patstāvīga, loģiska, motivēta, kritiska un produktīva domāšana; prasme pamatot savu viedokli pagātnes, tagadnes un nākotnes saiknes kontekstā;

4.2.6.morālais un estētiskais aspekts: izpratne par morāles jēdzieniem cilvēku savstarpējā saskarsmē, par cilvēka tiesībām uz vienlīdzību;

4.2.7.sadarbības aspekts: prasme sadarboties, strādāt komandā, uzklausīt un respektēt dažādus viedokļus, pieņemt lēmumus un uzņemties atbildību par to īstenošanu, atbildīgi rīkoties konfliktsituācijās, rūpēties par savu un līdzcilvēku drošību un meklēt palīdzību atbilstošās institūcijās un dienestos;

4.2.8.saziņas aspekts: praktiska pieredze valodas lietošanā; prasme sazināties vairākās valodās (rakstīt, runāt, lasīt), prasme publiski uzstāties, izteikt un pamatot savu viedokli, prezentācijas prasmes;

4.2.9.mācīšanās un praktiskās darbības aspekts: prasme patstāvīgi plānot, organizēt un īstenot mācīšanos; dažādu zināšanu un prasmju lietošana praktiskajā darbībā; prasme mācību procesā izmantot dažādu veidu informāciju, konsultēties, atrast palīdzību; prasme izmantot modernās tehnoloģijas;

4.2.10.matemātiskais aspekts: matemātikas izmantošana praktiskajā dzīvē (budžeta plānošana, izglītības izmaksu aprēķināšana, salīdzināšana u.c.).

* + 1. Katrs aspekts tiek īstenots visās karjeras izglītības jomās, taču ne vienādā mērā.

**4.3. Pamatjoma “Pašizpēte”** ietver šādas saturiskās tēmas:

* mana identitāte, paštēls, mana rakstura īpašības;
* manas intereses, hobiji, spējas, brīvais laiks;
* mana ģimene, tās loma, tradīcijas;
* sevis iepazīšanas un izpētes veidi, to sasaiste ar iecerēto profesiju, pašnovērtēšana;
* attieksmes un vērtības;
* prasme sadarboties, risināt konfliktus;
* mana veselība un nākotnes nodomi;
* mācīšanās prasmes, mācību sasniegumi, to saistība ar nākotnes nodomu īstenošanu;
* pašaudzināšana.

**4.4. Pamatjoma “Karjeras izpēte”** ietver šādas saturiskas tēmas:

* darba nozīme cilvēka dzīvē;
* populāras un sabiedrībā augstu vērtētas profesijas, profesiju daudzveidība, to tipi;
* manu vecāku darba dzīve;
* informācijas avoti un izglītības pasaules pētīšana;
* profesionālā kvalifikācija un tās ieguve;
* darba tirgus un nodarbinātība;
* sociālā vide un nodarbinātība;
* izglītības veidi un līmeņi, dažādas izglītības iestādes;
* darba likumdošana, darba drošība;
* pašnodarbinātība.

**4.5.Pamatjoma “Karjeras plānošana un vadība”** ietver šādas saturiskas tēmas:

* lēmumu pieņemšanas paņēmieni karjeras plānošanai;
* lēmuma pieņemšana par karjeru. Dažādu faktoru ietekme (ģimene, skola, draugi, sabiedrība u.c.);
* dažādu karjeru pozitīvie un negatīvie aspekti;
* kad viss nenorit tā, kā plānots;
* mani nākotnes mērķi un to sasniegšanas plāns (īstermiņa un ilgtermiņa plānošana);
* pārmaiņas manā dzīvē;
* komandas darba pieredze;
* praktisko iemaņu gūšana dažādās profesijās;
* sevis prezentēšana.

### 4.6. Karjeras izglītības programmas īstenošanas plāns

* + 1. Turpmāk karjeras izglītības programmā mācību procesā un audzināšanas nodarbībās ir norādītas metodes, kuras var izmantot, bet katra/-s audzinātāja/-s var izvēlēties arī savu metodi vai individuāli pielāgotu kursam pieeju.

Izmantojamais resurss: “100 METODIKAS KARJERAS ATTĪSTĪBAS ATBALSTAM”.

*(Metodisko materiālu komplektā ietilpst karjeras attīstības atbalsta pasākumu plāna paraugi darbam)* Saite uz materiālu: <https://euroguidance.viaa.gov.lv/mod/book/view.php?id=64&chapterid=981>

**Pirmā kursa-** programmā iekļautās tēmas ir saistītas ar karjeras attīstības atbalsta pasākumiem, kas vērsti uz izvēlētās profesijas iepazīšanu, sevis padziļinātu iepazīšanu, mērķu izvirzīšanu ar mērķi nostiprināt audzēkņu karjeras lēmumus un iepazīt savu personību.

**Otrā kursa-** programmā iekļautās tēmas ir saistītas ar karjeras attīstības atbalsta pasākumiem, kas vērsti uz darba tirgus iepazīšanu, izvēlētās profesijas iepazīšanu, mērķu izvirzīšanu darba tirgum nepieciešamo prasmju apguve ar mērķi iepazīt darba tirgu, izvēlētās profesijas un nozares perspektīvas, attīstīt karjeras vadības prasmes un iepazīt savu personību.

**Trešā un ceturtā kursa-** programmā iekļautās tēmas ir saistītas ar karjeras attīstības atbalsta pasākumiem, kas vērsti uz pārejas uz darba tirgu nodrošināšanu un tālāko mācību iespēju apzināšanu ar mērķi iepazīt izvēlētās profesijas perspektīvas, apzināt pārejai uz darba tirgu nepieciešamo informāciju un attīstīt prasmes.

**Kvalitātes nodrošināšanas pasākumi**(*atgriezeniskā saite programmas apguves vērtēšana):*

**Pirmais un otrais kurss.**

Katras nodarbības cikla beigās audzēknis sniedz atgriezenisko saiti par iegūto informāciju, novērtē savas zināšanas un prasmes. Attiecīgi kursa beigās katram audzēknim ir izveidots savu karjeras mērķu un to sasniegšanai plānoto uzdevumu apraksts.

**Trešais un ceturtais kurss.**

Katras nodarbības cikla beigās audzēknis sniedz atgriezenisko saiti par iegūto informāciju, novērtē savas zināšanas un prasmes. Kursa beigās audzēknim ir apkopota informācija par likumdošanu un nodarbinātības dokumentāciju.

**4.7.KARJERAS IZGLĪTĪBAS PROGRAMMA:**

**1.KURSS**

**Mērķis:** Rosināt audzēkņus saskatīt savas karjeras izaugsmi saistībā ar personības dotībām, talantiem, interesēm un prasmēm, kā arī nostiprināt pieņemtos karjeras lēmumus, veicināt savas personības iepazīšanu. **Uzdevumi:**

 audzēkņa izvēlētās profesijas iepazīšana;

 savas personības iepazīšana;  mērķu izvirzīšana.

|  |  |  |  |  |
| --- | --- | --- | --- | --- |
| Karjeras attīstības  atbalsta joma | Tēma | Sasniedzamais rezultāts | Karjeras izglītības īstenošana | Ieteicamās metodikas |
| **Pašizziņa** | Mana izvēlētā profesija un  adaptācija jaunos  apstākļos. | * Veido izpratni par sevi, apkopojot un analizējot pašizpētes procesā iegūto informāciju. * Attīsta kritisko domāšanu, izvērtējot savas personības iezīmes, raksturu, vērtības, dotumus un spējas. * Analizē informāciju par savas profesijas saturu, darba vidi un darba apstākļiem savā apgūstamā profesijā. * Plāno un veido strukturētu un saturīgu mutvārdu runu karjeras attīstības mērķu sasniegšanai. * Izzina savu karjeras situāciju no dažādiem skatu punktiem, atpazīst savas darbības stiprās un vājās puses. | Valodu mācību joma,  profesionālo  moduļu joma, audzināšanas  stundas, karjeras attīstības  atbalsta grupu  nodarbības, prakses aizstāvēšana. | Stāstījums, demonstrēšana, pārrunas,  individuāls  darbs, radošais darbs,  prezentācija.  (1., 2., 26., 35.,  70., 89., metodika).u.c. |
| **Karjeras iespēju**    **izpēte** | Daudzveidīgā darba pasaule | * Atlasa, vizualizē un strukturē informāciju par savā apgūstamā profesijā un nozarē nepieciešamajām zināšanām, prasmēm un personības īpašībām. * Gūst vispusīgu un precīzu informāciju par karjeras iespējām, analizē faktorus, kas traucē iegūt patiesu informāciju. * Pamato veiksmīgu paša izvēlētas nozares pārstāvju sasniegumus. | Valodu mācību joma,  profesionālo  moduļu joma, tehnoloģiju  joma, grupu nodarbības. | Stāstījums, demonstrēšana, pārrunas,  asociāciju kartes.  (27., 34., 41.,  54., 83.,84 metodika) u.c. |
| **Pašizziņa.**  **Karjeras**  **lēmumu pieņemšana**  **un īstenošana** | Profesijas un darba vides sasaiste | * Analizē savu karjeras situāciju no dažādiem saktu punktiem. * Iztēlojas un vizualizē iespējamos risinājumus savā karjeras attīstībā. * Piedalās diskusijās par savām karjeras iecerēm, pauž savu viedokli un sniedz ieteikumus citiem, uzklausa un izvērtē ieteikumus. | Valodu mācību joma,  profesionālo  moduļu joma, tehnoloģiju  joma, grupu nodarbības, prakses aizstāvēšana. | Stāstījums, demonstrēšana, Diskusijas, prezentācija, (6., 96.  metodika) u.c. |

**2.KURSS**

**Mērķis:** Informētība par izglītības un nodarbinātības iespējām; izpratne par izglītības un nodarbinātības saistību; profesiju daudzveidības un profesiju raksturojošo pazīmju apzināšana, kā arī attīstīt karjeras vadības prasmes, personības iepazīšanu.

**Uzdevumi:**

* audzēkņu prasmju novērtējums;
* profesionālā tēla veidošana;
* darba tirgus iepazīšana, prakses iespējas;
* darba tirgum nepieciešamo prasmju attīstīšana.

|  |  |  |  |  |
| --- | --- | --- | --- | --- |
| Karjeras attīstības  atbalsta joma | Tēma | Sasniedzamais rezultāts | Karjeras izglītības īstenošana | Ieteicamās metodikas |
| **Pašizziņa** | Spēju un interešu  apzināšanās un sasaiste ar karjeras mērķiem. | * Patstāvīgi analizē un izvērtē savu sniegumu saistībā ar personiskajām īpašībām un uzvedību dažādās karjeras jomās (mācību darbs, interešu izglītība, brīvā laika aktivitātes, mājas darbi un pienākumi) * Analizē, izvērtē un vizualizē savas priekšrocības darbam vai uzņēmējdarbībai noteiktā nozarē (profesijā) Latvijā vai ārzemēs. | Valodu mācību joma, mākslas joma,  profesionālo  moduļu joma, audzināšanas  stundas, grupu nodarbības, prakses aizstāvēšana | Stāstījums, demonstrēšana, pārrunas,  individuāls  darbs, radošais darbs,  prezentācija. (71., 94. metodika) u.c. |
| **Karjeras iespēju Izpēte.**    **Karjeras lēmumu pieņemšana un īstenošana** | Veiksmīga sadarbība-  nosacījums karjeras attīstībai. | * Īsteno pieklājīgu, lietišķu verbālu, neverbālu un digitālu komunikāciju karjeras attīstības mērķu sasniegšanai. * Mērķtiecīgi veido un prezentē tekstus karjeras mērķu sasniegšanai(piem., savu dotumu, sasniegumu, interešu, vajadzību un nākotnes nodomu savstarpējās saistības atklāšanai). * Mērķtiecīgi izzina, analizē un kombinē informāciju par karjeras iespējām, izprot to kontekstu. * Iztēlojas alternatīvus risinājumus savā karjeras attīstībā. * Piedalās diskusijās par savām karjeras iecerēm, pauž savu viedokli un sniedz ieteikumus citiem. * Sniedz pamatotus un argumentētus ieteikumus un atbalstu citiem karjeras ieceru īstenošanā. | Valodu mācību joma,  profesionālo  moduļu joma,  tehnoloģiju joma,  audzināšanas  stundas, grupu  nodarbības. | Stāstījums, demonstrēšana, pārrunas, diskusijas,  prezentācija,  (60., metodika)  u.c. |
| **Karjeras iespēju**    **izpēte** | Nodarbinātības jomas,  profesionālās organizācijas. | * Mērķtiecīgi izzina, analizē, izvērtē un savieno dažāda veida informāciju par iespējamo nodarbinātību. * Formulē savas karjeras attīstības vajadzības un karjeras attīstības problēmas, pamato nepieciešamību to risināt kādā no nodarbinātības jomām. * Radoši izmanto piemērotākās digitālās tehnoloģijas, lai atrastu un apstrādātu informāciju par dažādās nozarēs un profesijās nepieciešamajām zināšanām, prasmēm un personības īpašībām. * Mērķtiecīgi meklē informāciju par profesionālajām organizācijām, izzina to darbības principus un izvērtē noderīgumu karjeras attīstīšanai. | Profesionālo moduļu joma,  tehnoloģiju joma,  audzināšanas  stundas, grupu nodarbības | Stāstījums, demonstrēšana, pārrunas,  individuāls darbs,  “prāta vētra”, prezentācija (36.,59. metodika) u.c. |
| **Pašizziņa.**    **Karjeras lēmumu pieņemšana un**  **īstenošana** | Tālākizglītība un darba tirgus. | * Mērķtiecīgi izzina, analizē, izvērtē un savieno dažāda veida informāciju par karjeras iespējām, izprot to kontekstu. * Analizē, kā sekmīga atsevišķu indivīdu karjera ietekmē pašus, viņu ģimenes locekļus, vietējo kopienu ekonomiku un sabiedrību. * Patstāvīgi formulē karjeras attīstības mērķi un veido pamatotu karjeras attīstības plānu. * Meklē jaunas karjeras attīstības iespējas, lai tās īstenojot, efektīvi uzlabotu savas dzīves kvalitāti un sabiedrību kopumā. | Profesionālo moduļu joma,  tehnoloģiju joma,  audzināšanas  stundas, grupu nodarbības. | Stāstījums, demonstrēšana, Diskusijas, prezentācija, (30., 88.  metodes) u.c. |

**3.KURSS**

**Mērķis:** Prot izvirzīt mērķi, noteikt mērķa sasniegšanai nepieciešamās darbības etapus, prognozēt iespējamos šķēršļus, veikt darbības pa etapiem, izvērtējot ieguvumus un kļūdas, veikt nepieciešamās korekcijas turpinot virzību uz mērķi.

**Uzdevumi:**

* darba tirgus izpēte;
* CV, motivācijas vēstules, portfolio sagatavošana;
* informācija par pāreju uz darba tirgu, prakses iespējas, uzņēmējdarbība.
* Izvirzīto mērķu sasniegšana un pilnveide

|  |  |  |  |  |
| --- | --- | --- | --- | --- |
| **Karjeras attīstības**  **atbalsta joma** | **Tēma** | **Sasniedzamais rezultāts** | **Karjeras izglītības īstenošana** | **Ieteicamās metodikas** |
| **Karjeras iespēju**      **izpēte.** | Izglītības iespējas  Latvijā un ārzemēs | * Izvēlas un izmanto piemērotākās digitālo tehnoloģiju sniegtās iespējas, lai atrastu un apstrādātu nepieciešamo informāciju par karjeras iespējām LV un ārzemēs. * Atlasa, apkopo un analizē informāciju, ko iegūst meklējot klātienē un virtuālās profesionālas un izglītības iespēju izstādēs. * Mērķtiecīgi izvēlas un analizē informāciju, ko iegūst izglītības iestāžu prezentācijās, klātienes un virtuālajās atvērto durvju dienās un nozaru rīkotajās dienās. * Pamato veiksmīgu paša izvēlētas nozares pārstāvju sasniegumus. * Gūst informāciju par tehnikuma absolventu gaitām profesijā, ierauga un novērtē viņu sniegumus. | Profesionālo moduļu joma,  tehnoloģiju joma,  audzināšanas  stundas, grupu  nodarbības, prakses aizstāvēšana | Stāstījums, demonstrēšana  , pārrunas, individuāls  darbs, radošais darbs,  prezentācija. (51., 95., 97. metodika) u.c. |
| **Karjeras iespēju**      **izpēte. Karjeras lēmumu**  **pieņemšana un īstenošana** | Darba prakses nozīme  profesionālajā karjerā | * Izzina savu karjeras situāciju no dažādiem skatupunktiem, gūst, apkopo, vizualizē un analizē informāciju par prakses vietā nepieciešamajām zināšanām, prasmēm un personības īpašībām. * Plāno un veido strukturētu un saturīgu mutvārdu runu karjeras attīstības mērķu sasniegšanai. * Veido strukturētu un saturīgu rakstisku runu par prakses laikā iegūtajām zināšanām, prasmēm un darba pieredzi. | Valodu mācību joma, sociālās  zinības  profesionālo  moduļu joma, tehnoloģiju  joma, mākslas joma,  audzināšanas  stundas, grupu  nodarbības. | Stāstījums, demonstrēšana  , pārrunas, prezentācija,  individuāls darbs,  praktisks darbs,  diskusijas.  (56., 61., metodika) u.c. |
| **Pašizziņa.**    **Karjeras iespēju**      **izpēte.**  **karjeras lēmumu pieņemšana un īstenošana** | Uzņēmējdarbība izvēlētajā profesijā. | * Raksturo vērtību realizēšanas iespējas profesionālajā darbībā. * Piedalās diskusijās par karjeras iespējām un karjeras iecerēm, pauž savu viedokli, piekrišanu vai nepiekrišanu, noskaidro citu viedokļus un to pamatojumu, nosaka kopīgo un atšķirīgo. * Raksturojot karjeras iespējas, apsver no konkrētā uz vispārīgo un no vispārīgā uz konkrēto. * Argumentē, pierādot izteiktā apgalvojuma ticamību un veidojot pamatotus secinājumus, pamana un novērš savas un citu loģiskās argumentācijas kļūdas. * Novērtējot savas zināšanas un intereses, pieņem lēmumus, plāno savu nākotnes karjeru, izdarot izvēli starp darbinieku un uzņēmēju. * Balstoties uz konkrētiem piemēriem, analizē dažādas uzņēmējdarbības un nodarbinātības formas un to priekšrocības dažādās nozarēs un profesijās. | Profesionālo moduļu joma, tehnoloģiju  joma, valodu joma,  audzināšanas  stundas, grupu nodarbības. | Stāstījums, demonstrēšana  , pārrunas, prezentācija,  individuāls darbs,  praktisks darbs,  diskusijas.  (52., 65.,86. metodika) u.c. |

**4.KURSS**

**Mērķis:** Prot izvirzīt mērķi, noteikt mērķa sasniegšanai nepieciešamās darbības etapus, prognozēt iespējamos šķēršļus, veikt darbības pa etapiem, izvērtējot ieguvumus un kļūdas, veikt nepieciešamās korekcijas turpinot virzību uz mērķi.

**Uzdevumi:**

* informācija par pāreju uz darba tirgu un tālāko pilnveidi;
* pāreja uz darba tirgu nepieciešamo prasmju attīstīšanu.

Karjeras plānošana karjeras izvēles vadīšanā ir noslēdzošais posms, kas ietver sevī visus iepriekšējos posmus- sevis izzināšanu un karjeras izpēti.

*Terminu skaidrojums:*

**Vertikālā karjera** ir saistīta ar cilvēka virzību pa karjeras hierarhijas kāpnēm vertikāli uz augšu, ieņemot arvien augstākus un atbildīgākus amatus ar tam atbilstoši augstāku atalgojumu un attiecīgi augstākām kompetences prasībām.

**Horizontālā karjera** ir process, kurā cilvēks profesionāli paplašina savu kvalifikāciju, kā arī ceļ un nostiprina savu vērtību darba tirgū. Darbinieka ieguvums ir jauna pieredze, apmācība un nebijuši izaicinājumi. Šis karjeras veids ļauj darbiniekiem papildināt un padziļināt savas profesionālās amata kompetences un radīt pievienotās vērtības savai darba ikdienai.

|  |  |  |  |  |
| --- | --- | --- | --- | --- |
| **Karjeras attīstības**  **atbalsta joma** | **Tēma** | **Sasniedzamais rezultāts** | **Karjeras izglītības īstenošana** | **Ieteicamās metodikas** |
| **Karjeras lēmumu pieņemšana un**  **īstenošana** | Konkurētspēja darba tirgū | * Novērtējot savas zināšanas un intereses, pieņem lēmumus, plāno savu nākotnes karjeru, izvairoties no augsta riska uzvedības, lai iekļautos darba tirgū un nepakļautu sevi sociālās atstumtības riskiem. * Atlasa un analizē informāciju par darba samaksas un darba tiesiskā regulējuma variantiem Latvijā un sadarbojoties veido kopīgu priekšrocību un trūkumu apkopojumu, lai spētu izvērtēt un noslēgt savai darbībai atbilstošu līgumu. * Ar piemēriem pamato, kā sociālā saskarsme virtuālajā(digitālajā) telpā un laikā maina reālās attiecības, lai atbildīgi, empātiski izvēlētos un attīstītu atbilstošas saskarsmes metodes dažādās situācijās. * Analizē pētījumus par izmaiņām darba tirgū, veido kopsavilkumu par kopējām tendencēm darba pieprasījumā un piedāvājumā, analizē bezdarba līmeņa dinamiku savā pagastā, pilsētā, Latvijā. * Analizē, kas nosaka darba algas atšķirības vienas un tās pašas profesijas pārstāvim dažādās valstīs. * Analizē darba tiesības un dažādus darba līgumus, kādus pienākumus uzņemas darba devējs, kādus darba ņēmējs, kā arī darba līgumā ietvertās ziņas, darba samaksas aprakstu, piedalās, piedalās darba intervijas imitācijā. | Valodu mācību joma, sociālās zinības,  profesionālo  moduļu joma, tehnoloģiju  joma, mākslas  un kultūras joma,  audzināšanas  stundas, grupu  nodarbības. | Stāstījums, darbs ar  informācijas avotiem,  demonstrēšana, pārrunas,  prezentācija, individuāls  darbs, praktisks darbs,  diskusijas.  (59.,87., metodika) u.c. |
| **Karjeras**  **lēmumu pieņemšana un īstenošana** | Gatavība karjeras izvēlei | * Diskutē, kurš no karjeras veidiem (horizontālais vai vertikālais) būs izplatītāks nākotnē, kura karjeras veida sastāvdaļa ir tehnoloģiju apguve un mūžizglītība, veido kopsavilkumu. * Veido ieteikumu sarakstu, kā atlasīt informācijas avotus, tos izvērtēt, lai pieņemtu ar karjeru saistītus lēmumus. Izmantojot darba sludinājumus vietējā darba tirgū, statistikas datus un preses publikācijas, izvērtē dažādu profesiju pieprasījumu. * Analizē bezdarba līmeņa dinamiku savā pagastā, pilsētā, Latvijā un Eiropas savienībā. * Veido konkrētam darba piedāvājumam atbilstošu motivācijas vēstuli un CV. * Veido kopsavilkumu, kā tehniskais progress, valdības politika, arodbiedrību izplatība u.c. faktori ietekmē situāciju darba tirgū un cilvēku ienākumos. * Patstāvīgi analizē un reflektē par snieguma saistību ar personiskajām īpašībām un uzvedību dažādās karjeras jomās, patstāvīgi rod un izmēģina veidus, kā attīstīt spējas pārvaldīt savu domāšanu, emocijas un uzvedību. * Formulē reāli sasniedzamus, pozitīvus un saturiski piepildītus savas nākotnes karjeras mērķus, nosaka iespējamās aktivitātes, kuras jāveic, lai sasniegtu mērķi, novērtē savas prasmes, zināšanas, resursus un spējas, izmantojot SVID analīzi, izstrādā individuālo karjeras attīstības plānu. | Valodu mācību joma, sociālās zinības,  profesionālo  moduļu joma, tehnoloģiju  joma, mākslas  un kultūras joma,  audzināšanas  stundas, grupu  nodarbības. | Stāstījums, darbs ar informācijas avotiem,  demonstrēšana, pārrunas,  prezentācija, individuāls  darbs, ,  diskusijas.  (39., 55.  metodika) u.c. |

## 5. KARJERAS IZGLĪTĪBAS VĒRTĒŠANA

5.1.Izglītojamo sasniegumi karjeras izglītībā tiek vērtēti bezatzīmju vērtēšanas sistēmā, īsi rakstiski vai mutiski raksturojot izglītojamo mācību darbību, darba stilu, attieksmi un izaugsmes dinamiku zināšanu, prasmju, iemaņu (kompetenču) apguvē, pašizziņā, karjeras iespēju izpētē, karjeras lēmumu pieņemšanā un īstenošanā, izmantojot pašvērtējumu.

5.2.Karjeras vadības prasmju novērtēšanai ir šādi galvenie uzdevumi: uzlabot mācību procesa kvalitāti un efektivitāti un izmērīt izglītojamā sasniegumus. Vērtēšana ir mācīšanās process, kurā izglītojamie tiek mudināti atklāt savas veiksmes un neveiksmes, uzdot jautājumus, saņemt atgriezenisko saiti, lai saprastu, ko un kā karjeras vadību prasmē jāmācās tālāk.

5.3.Bezatzīmju vērtēšana ļauj padarīt mācību procesu pašvadītu – izglītojamie paši definē savus mācīšanās uzdevumus, paši analizē un izvērtē savu karjeras vadības prasmju pilnveidi un attīsta lietpratību, attīstot caurviju prasmes, sadarbības un līdzdalības prasmes.

5.4.Atgriezeniskās saites mērķis ir karjeras izglītības īstenotāja un izglītojamā “savstarpējā sadarbība karjeras attīstības atbalsta norises analīzes un vērtēšanas procesā ar mērķi uzlabot tā norisi” (Karjeras attīstības atbalsts, 2008).

5.5.Atgriezeniskajai saitei jābūt individuālai un konkrētai, atbilstošai noteiktai situācijai, skaidri saprotamai, jākoncentrējas uz izglītojamā stiprajām pusēm, sasniegumiem karjeras vadības prasmju pilnveidē, atgriezeniskajai saitei jābūt iedrošinošai un uzmundrinošai.

5.6.Atgriezenisko saiti par izglītojamā karjeras vadības prasmēm var sniegt pedagogs karjeras konsultants, kā arī – savas kompetences ietvaros- citi karjeras attīstības atbalstā iesaistītie izglītības iestādes darbinieki (vispārizglītojošo priekšmetu skolotāji, prakšu vadītāji, u.c.).

5.7.Karjeras izglītībā sasniedzamās prasmes 1 - 4. kursā:

**Beidzot 4. kursu, izglītojamais:**

* saprot koncepciju par darba tirgus mainīgumu;
* saskata vietēja un starptautiskā darba tirgus tendences;
* izprot sakarības starp izmaiņām darba tirgū un sociālajiem, politiskajiem un ekonomiskajiem procesiem;
* ir ieinteresēts attīstīt tās personiskās īpašības un iemaņas, kas ir būtiskas izvēlētajai profesijai;
* spēj atrast interesantu informāciju par izvēlēto profesiju, izglītību un mācīšanās iespējām;
* prot izstrādāt karjeras plānu, analizējot savas personiskās īpašības un prasmes, vērtības un panākumu kritērijus;
* spēj sameklēt darbu un konkurēt darba tirgū; ir ieinteresēts attīstīt šīs prasmes (rakstīt

CV/autobiogrāfiju, meklēt informāciju par darba vakancēm, reprezentēt sevi darba intervijā u.c.);

* ja nepieciešams, izmanto speciālista (karjeras konsultanta, psihologa, ārsta u.c.) konsultācijas.

5.8.Izglītojamo mācību sasniegumu pierādījumi — pašizpētes, karjeras izpētes un karjeras vadības darba materiāli — var tikt uzkrāti audzēkņu darba mapēs (*portfolio*).

5.9.Absolventu tālākizglītības datu statistika analīze;

5.10.Absolventu turpmākās karjeras informācijas analīze.

## 6. IESPĒJAS KARJERAS IZGLĪTĪBAS PROGRAMMAS REALIZĀCIJAI TEHNIKUMĀ

Karjeras izglītība Ogres tehnikumā ir cieši saistīta ar izglītojamo mācību programmas apguvi un nākotnes plāniem. Tā ir atbilde uz izglītojamo jautājumu „Kāpēc man tas jāmācās?”. Karjeras izglītība veicina izglītojamajos nodarbinātībai nepieciešamo prasmju attīstību, palīdz plānot nākotni, ka arī veicina sniegto iespēju un resursu izmantošanas un informācijas meklēšanas prasmes. Karjeras izglītība – sistemātiska izglītības iestāžu, vecāku un sabiedrības sadarbība, lai palīdzētu bērniem, pusaudžiem, jauniešiem un pieaugušajiem apgūt pieredzi, attīstīt un izvērtēt savu karjeru. Tā kā karjeras izglītība tehnikumā ir viens no mācību un audzināšanas darba satura aspektiem, to apguvi ir nepieciešams mērķtiecīgi vadīt, plānot, organizēt un pārraudzīt. Tehnikumā karjeras izglītība tiek īstenota ar dažādu karjeras atbalsta elementu palīdzību.

### 6.1.Karjeras izglītības atbalsta elementi tehnikumā:

* mācību priekšmetu satura apguve tehnikumā, mācību uzdevumi ar karjeras tēmu apguvi, dažādu mācību metožu izmantošana;
* audzināšanas stundas par karjeras izglītības tematiem;
* profesionālo mācību priekšmetu apguve;
* vispārējās izglītības priekšmetu apguve;
* interešu izglītības nodarbības;
* dalība projektos: skolēnu mācību uzņēmums(SMU), Līdera programma;
* skolēnu dalība mācību priekšmetu olimpiādēs, konkursos, sporta sacensībās ( SkillsLatvia, Baltic Vet Skills, pofesioālais meistarības konkurss PROFS, starptautiskais konkurss "Learn, Know, Do, Can, Show" u.c.)
* piedalīšanās konkursā “EuroSkills”;
* uzstāšanās, prezentēšanas prasmju pilnveide;
* grupu, indivuduālās karjeras konsultācijas;
* karjeras nedēļu pasākumi;
* “Ēnu dienu” apmeklējums;
* izglītības izstādes „Skola” apmeklējums;
* skolas karjeras pasākumu apmeklējums ( Karjeras pēcpusdienas);
* Tehnikuma dalība iniciatīvā “Latvijas skolas soma”;
* dalība dažāda līmeņa Latvijas un starptautiskajos projektos (Erasmus+)
* Starptautiskā bakalaurāta programma karjeras izglītībā;
* tikšanās ar dažādu tālākizglītības iestāžu pārstāvjiem
* tikšanās ar dažādu nozaru profesionāļiem un darba devējiem;
* tehnikuma absolventu viesošanās tehnikumā;
* personības izaugsmes treneru vadītās nodarbības;
* dalība brīvprātīgajā darbā;
* dalība un praktiska darbība tehnikuma pasākumu organizēšanā;
* sadarbība ar Latvijas izglītības iestādēm, Atvērto durvju dienas, Augstskolu Karjeras centru piedāvājums;
* dažādu nozaru uzņēmumu apmeklējums;
* anketēšana, rezultātu apkopojums, secinājumi situācijas izpētei;
* darbs praksēs;
* skolēnu individuālais darbs ar E-resursiem.

### 6.2.Tehnikuma karjeras izglītības atbalsta sistēmas īstenotāji un to nozīme

|  |  |
| --- | --- |
| ***Atbalsta sistēmas īstenotāji*** | ***Uzdevumi un nozīme*** |
| Tehnikuma direktore | Nodrošina karjeras attīstības atbalsta sistēmas pakalpojumu pieejamību tehnikumā. |
| Direktores vietniece kvalitātes, attīstības un tālākizglītības jomā. | Koordinē un pārrauga karjeras izglītības pasākumus, nodrošina informācijas apmaiņu par karjeras izglītības aktualitātēm, veicina pedagoga karjeras konsultanta tālākizglītību. |
| Direktores vietniece izglītības un metodiskajā jomā | Koordinē un pārrauga izglītības darbu, t.sk. karjeras izglītību, nodrošina informācijas apmaiņu par karjeras izglītības aktualitātēm, veicina pedagogu tālākizglītību karjeras izglītībā. |
| Direktores vietniece audzināšanas un kultūrizglītības jomā | Koordinē un pārrauga audzināšanas darbu, t.sk. karjeras izglītību, nodrošina informācijas apmaiņu par karjeras izglītības aktualitātēm, veicina pedagogu tālākizglītību karjeras izglītībā. |
| Pedagogs karjeras konsultants | Koordinē pedagogu, atbalsta personāla un citu karjeras attīstības atbalsta sniedzēju sadarbību, nodrošina karjeras konsultāciju pieejamību izglītojamajiem, informē izglītojamos, viņu vecākus, pedagogus un citus karjeras attīstības atbalsta sniedzējus par karjeras attīstības atbalsta aktualitātēm un izglīto karjeras atbalsta jautājumos; izstrādā karjeras attīstības atbalsta pasākumu plānu un karjeras izglītības programmu; apkopo un analizē informāciju par absolventu tālākizglītību un nodarbinātību un īstenot karjeras izglītības plānu, nodrošināt karjeras informācijas pieejamību. |
| Grupu audzinātāji | Izstrādā un īsteno grupas audzinātāja programmu saskaņā ar tehnikuma galvenajiem uzdevumiem, audzināšanas darba programmu un karjeras izglītības programmu. |
| Priekšmetu pedagogi | Integrē karjeras izglītības saturu vispārizglītojošajos un profesionālajos |
|  | mācību priekšmetos; konsultē izglītojamos sava mācību priekšmeta ietvaros. |
| Interešu izglītības pedagogi | Integrē karjeras izglītības saturu interešu izglītības programmās, konsultē izglītojamos interešu izglītības programmas ietvaros. |
| Atbalsta personāls | Palīdz veidot dzīves un karjeras vadības prasmes, palīdzot izglītojamajiem apzināties viņu spējas, prasmes un dotumus. Sniedz izglītojamajiem atbalstu savas kompetences ietvaros. |
| Tālākās izglītības iestādes | Informē un iepazīstina izglītojamos ar piedāvātajām izglītības programmām. |
| Vecāki | Informē par personīgo karjeras pieredzi un sniedz atbalstu karjeras jautājumos. |
| Prakses vadītājs | Iepazīstina praktikantu un prakses vietas uzņēmumu ar saistošajiem dokumentiem, sniedz atbalstu praktikantam un prakses vietai saskaņā ar profesionālās izglītības iestādes izstrādāto un apstiprināto prakses programmu. |
| NVA , VIAA | Informē par karjeras atbalsta materiālu saturu un pieejamību, piedāvā informatīvus pasākumus. |
| Absolventi | Dalās ar personīgo izglītības un darba pieredzi. |

Karjeras atbalsta sistēmas attīstībā, tai skaitā, arī karjeras izglītības attīstībā un īstenošanā, pedagogs karjeras konsultants ir viens no virzītājspēkiem. Labs rezultāts tiek sasniegts, strādājot komandā ar Tehnikuma vadību, grupu audzinātājiem, prakšu vadītājiem, uzņēmuma prakses vadītāju, priekšmetu pedagogiem, interešu izglītības pedagogiem, bibliotekāri, atbalsta personālu.

### 6.3.Tehnikuma pedagoga karjeras konsultanta sadarbības sistēma

|  |  |  |  |
| --- | --- | --- | --- |
| Tehnikuma karjeras attīstības atbalsta sadarbības sistēma | Tehnikuma vadības komanda |  | * Direktore * Direktores vietniece kvalitātes, attīstības un tālākizglītības jomā. |
|  |  |  | * Direktores vietniece izglītības un metodiskajā jomā * Direktores vietniece audzināšanas un kultūrizglītības jomā |
|  | Pedagogi | * Grupu audzinātāji * Mācību priekšmetu   pedagogi   * Interešu izglītības pedagogi * Prakšu vadītāji | |
| Atbalsta personāls | * Bibliotekārs | |
| Konsultatīvais atbalsts | * Tehnikuma vecāku padome * Tehnikuma padome * Audzēkņu pašpārvalde | |
| Ārpus izglītības iestādes sadarbības partneri | * Valsts institūcijas (VIAA, NVA, u.c.) * Uzņēmumi, darba devēji, nozaru profesionālās apvienības un asociācijas * Absolventi * Citas izglītības iestādes | | |

Strādājot mūsdienu multikulturālā tehnikumā, no vadības puses tiek ievērots, lai gan pedagogs karjeras konsultants, gan atbalsta personāls un pedagogi strādātu vienotā komandā, cieši un mērķtiecīgi sadarbojoties savā starpā, lai palīdzētu izglītojamajiem risināt karjeras izvēles un īstenošanas jautājumus.

## 7.KARJERAS IZGLĪTĪBĀ IZMANTOJAMĀS METODES

|  |  |  |
| --- | --- | --- |
| Nr. | Metode | Prasmes |
| 1. | Anketēšana/aptauja | Apgūt prasmi konkrēti atbildēt uz jautājumiem, prast izteikt savu domu konkrēti un īsi. Ieinteresēt izglītojamo izzināt sevi, savas izglītības iespējas, darba pasaules iespējas. Attīstīt prasmi kritiski domāt |

|  |  |  |
| --- | --- | --- |
| 2. | Analīze | Prast objektīvi novērtēt un atšķirt savas vērtības no vispārpieņemtajām dzīves vērtībām. Apgūt prasmes, lai ,,gribu, varu, vajag’’ veidotu vienotu kopumu |
| 3. | Brīvais raksts | Veidot prasmi brīvi izteikt rakstiski savas domas un izjūtas |
| 4. | Darbs ar informācija avotiem | Prast atrast, atlasīt un izvērtēt informāciju |
| 5. | Darbs grupās | Apgūt iemaņas darboties komandā, plānot darbu, sadalot pienākumus |
| 6. | Darbs pāros | Veidot prasmes sadarboties, uzklausīt otru, pārrunāt neskaidrības, ja nepieciešams, ievērot kompromisu |
| 7. | Diskusija | Mācīties izteikt mutiski savu viedokli, to pamatot, argumentēt, uzklausīt citu domas. Meklēt problēmu risinājumu. |
| 8. | Dubultā dienasgrāmata | Veidot prasmi atrast tekstā nepieciešamo informāciju, to analizēt, paust savu viedokli, balstoties uz pieredzi |
| 9. | Ekskursijas | Iepazīstināt ar reālu darba vidi, karjeras iespēju daudzveidību, jaunām tehnoloģijām |
| 10. | Ēnu diena | Iepazīt tuvāk darba vidi. Iepazīt izvēlētās profesijas plusus un mīnusus. Veidot iemaņas rakstīt CV, motivācijas vēstules, iesniegumus |
| 11. | Eseja | Apgūt prasmi izteikties, pamatot savu viedokli, apgūt argumentācijas prasmes rakstiskā veidā |
| 12. | Individuālais darbs | Mācīties strādāt patstāvīgi |
|  |  |  |
| 13. | Intervija | Apgūst prasmi sarunāties: uzklausīt sarunas biedrus, formulēt konkrētus jautājumus, atbildēt uz  sarežģītiem jautājumiem, veidot lietišķu dialogu |
| 14. | IT tehnoloģiju izmantošana | Attīsta prasmi lietot mūsdienas tehnoloģijas informācijas iegūšanā, saglabāšanā un apkopošanā |
| 15. | Pārrunas/sarunas | Apgūst prasmes veidot mērķtiecīgu dialogu, noskaidrot viedokli, iegūt informāciju pārrunu ceļā, nenovirzoties no tēmas, uzdot jautājumus un atbildēt uz tiem |

|  |  |  |
| --- | --- | --- |
| 16. | Pašvērtējums/pašanalīze | Veidot kompleksu savas darbības, uzskatu, spēju, interešu, rakstura novērtēšanas un analīzes prasmi |
| 17. | Pētījums | Apgūt prasmi strādāt ar problēmsituāciju: formulēt problēmu, veidot risinājuma plānu, izvērtēt gaidāmo rezultātu, meklēt alternatīvu risinājumu, pieņemt lēmumu, iegūt praktiskas iemaņas pētnieciskajam darbam |
| 18. | *Portfolio*/darba mape | Vākt materiālus, iegūt informāciju, to apstrādāt, krāt un veidot savu darba mapi - *portfolio* |
| 19. | Prāta vētra | Izprast, ka jebkuru neskaidru jēdzienu var izskaidrot, ja izsaka dažādus viedokļus, tos sistematizē un analizē |
| 20. | Prezentācija | Apgūt prasmes un iemaņas parādīt sevi un savu padarīto darbu |
| 21. | Prognozēšana | Mācīties paredzēt iespējamo rezultātu |
| 22. | Projekts | Apgūt prasmi plānot darbu, strādāt patstāvīgi, sadarboties ar citiem, iegūt un izvērtēt informāciju, saistīt teoriju ar praksi, izdarīt secinājumus, prezentēt rezultātus |
| 23. | Seminārs | Mācīties atrast kļūdas un nepilnības, izdomāt vīziju to uzlabošanai, plānot tās sasniegšanu, pieņemt lēmumu, izdarīt kopsavilkumu - rezumēt |
| 24. | Spēles (lomu situāciju, lietišķās) | Apgūt prasmi iekļauties kolektīvā, veidot saskarsmi, prast novērtēt sevi salīdzinājumā ar citiem. Iejusties lomās, kas attālinātas no skolēna būtības, bet kurās viņi ikdienā var nokļūt. Iemācīties modelēt dažādas problēmsituācijas |
| 25. | SVID analīze | Apgūt iemaņas izvērtēt pašreizējo situāciju un  attīstības iespējas |
| 26. | T- tabula | Apgūt iemaņas izvērtēt parādību no vairākiem aspektiem |
| 27. | Tests | Rosināt iegūt informāciju par kādu jomu, intereses radīšanai |
| 28. | Tikšanās | Iegūt informāciju par kādu jomu, intereses radīšanai |
| 29. | Vērošana | Apgūt iemaņas izvirzīt mērķi patstāvīgi vērot, pierakstīt, salīdzināt, izdarīt secinājumus |
|  |  |  |

**8. INTERNETA RESURSI:**

1. www.europass.lv/ - CV standarts “Europass”
2. http://jaunatne.gov.lv/lv - informatīvi materiāli par konkursiem un brīvprātīgo darbu
3. www.niid.lv - nacionālā izglītības iespēju datu bāze
4. www.prakse.lv - prakses, darba, brīvprātīgā darba vakances jauniešiem, informācija par profesijām un izglītības iespējām,
5. www.profesijupasaule.lv – profesiju paraksti, intervijas ar profesionāļiem, darba vides foto galerijas, profesiju apguves iespējas.
6. www.viaa.gov.lv – informatīvie, mācību materiāli pedagogiem, metodiskie materiāli – klašu audzinātājiem, karjeras konsultantiem.